Gilen II.a Siziliakoa

Gilen II.a Siziliakoa (Palermo, 1153 - Palermo, 1189ko azaroaren 11a), "Ona" deitua, Sizilia eta Napoliko erregea izan zen 1166tik 1189ra. Arkitekturan eraikin garrantzitsuak bultzatu zituen.

 Biografia 
Gilenek hamahiru urte baino ez zituen bere aita Gilen I.a Siziliakoa hil zenean, eta, beraz, bere ama Margarita Iruñekoaren erregeordetzapean egon zen 1171 urte arte. Nobleziaren, kleroaren eta herriaren arteko liskar batzuen ondorioz, Siziliako erresuma barne borroken garai triste batetik zetorren, seguruenik Siziliako Gilen I.aren izaerak nabarmendua; ez dugu ahaztu behar "Gaiztoa" deitua izan zela.

Adin nagusitasunera iritsi zenean, Gilen II.a Siziliako Errege koroatu zuen Walter Ophamil-ek (Gualtiero Offamilio italiartua), Palermoko artzapezpikuaren; horretan kleroaren eta aristokraziaren laguntza izan zuen.

Gilen II.ari buruz, aitaren kontrastean, garaiko kronikagileek edertasunaz gain, bere eginkizunen zuzentasuna eta legeekiko eta jendearekiko errespetua nabarmentzen zituzten; horrek "Ona" izena eman zion. Erresuma egonkortasun erlatiboko aldi batera iritsi zen, eta barne-arazoak amaitu ziren.

Gilen Palermon ezkondu zen, 1177ko otsailaren 13an, Joana Plantagenetekin (1165-1199), Ingalaterrako Henrike II.a eta Leonor Akitaniakoaren alaba eta Rikardo Lehoibihotzaren arreba. Elkartze horretatik jaio zen Boemondo, Apuliako dukea, oso gazterik hil zena.

Bere erregealdian, barne-egonkortasunaz gain, kanpo-politika handinahi bat eta diplomazia indartsu bat nabarmentzen dira. Aita Santua bere alde izanik, eta Lonbardiako hiriekin isilpeko aliantzan, Frederiko I.a Bizargorria etsai komunarengandik defendatzeko gai izan zen. 1174 eta 1175ean Genoa eta Veneziarekin hitzarmenak egin zituen eta Ingalaterrako Joanarekin ezkontzeak Europako politikan posizio ona izatea eragin zion.

1177ko uztailean, ordezkaritza bat bidali zien Romualdo Salernokoa artzapezpikuari eta Roger Andria kondeari enperadorearekin Veneziako Ituna sina zezaten. Bakea ziurtatzeko, bere izeba Konstanzaren (Roger II.aren alaba), eta Frederiko I.a Bizargorriaren semea zen Henrikeren arteko ezkontza berretsi zuen.

Gilen erregealdia bereziki aberatsa izan zen Siziliako arteari dagokionez. Burutu zituen proiektuen artean aipatzekoak dira: Monrealeko beneditar monasterioko katedrala (Luzio III .a aita santuaren baimenarekin egina) eta Maniaceko Santa Maria abadia (bere ama Margaritak eskatuta). Bere aurrekoak hasitako Zisako Jauregiaren eraikuntza bikaina ere bere erregealdian amaitu zen.

Hiltzear zegoela, zuzeneko ondorengorik ez zuenez, bere izeba Konstantza I.a Siziliakoa izendatu zuen oinordeko, eta zaldunak leialtasuna zin egitera behartu zituen, ustekabean Henrike VI .a Germaniar Erromatar Inperio Santukoa, Frederiko I.a Bizargorriaaren semearekin ezkontzea onartuz. Monrealeko katedralaren mausoleoan lurperatuta dago.

 Erreferentziak 

 Kanpo estekak 

Kategoria:Goiuriko etxea
Kategoria:Apuliako dukeak
Kategoria:Italiar-normandiarrak
Kategoria:Siziliako erregeak
Kategoria:Siziliako monarkak
Kategoria:Palermotarrak
Kategoria:Palermon hildakoak